ཁ་སང་དང་དེ་རིང་གཙོ་བོ་ཆེད་དུ་བྱ་བ་རྒྱ་ནག་ནས་ཡོང་བ་དང་།དེ་བཞིན་ཐའེ་ཝན་ལ་སོགས་པ་ནས་ཆེད་དུ་དམིགས་ནས་ཡོང་བ་རྣམས་ལ་ཆོས་འབྲེལ་འདི་ཟིན་པ་རེད།ཁྱོད་རང་ཚང་མས་ཆོས་རབ་ཏུ་རྣམ་འབྱེད་ཀྱི་ཤེས་རབ་དང་ལྡན་པ་ཅིག་དང་།སེམས་པ་བཟང་པོ་བྱེད་པ་བཅས་བཅོམ་ལྡན་འདས་ཀྱི་རྗེས་འབྲང་རྣལ་མ་ཞིག་བྱེད་དགོས།མ་འོངས་པར་རི་བོ་རྩེ་ལྔར་འཇམ་དབྱངས་ཀྱི་བྱིན་རླབས་བྱེད་ཐུབ་པར་ངོས་ཀྱིས་སྨོན་ལམ་རྒྱག་གི་ཡིན།ཁྱོད་རང་ཚོས་ཀྱང་སྨོན་ལམ་རྒྱོབ་ཅེས་བཀའ་སློབ་སྩལ་བ་དང་རྒྱ་རིགས་ཆོས་ཞུ་བ་རྣམས་ཀྱིས་དགའ་སྤྲོ་ཆེན་པོས་དགའ་བསུ་ཡུན་རིང་བྱས་པ་དང་།མུ་མཐུད།ཐེངས་འདིའི་ཆོས་འབྲེལ་ཚང་མ་ཟིན་པ་རེད།དེ་རིང་འདིར་དད་པའི་འདུས་པའི་སེར་སྐྱ་ཕོ་མོ་ཚང་མར་ཉི་མ་མང་པོར་བསྟུད་དེ་ཆོས་འབྲེལ་མང་པོ་ཞིག་ཐོབ་ཡོད་པ་རེད།ཆོས་འབྲེལ་ཞུ་བའི་མ་རྩ་ནི་དད་པ་དང་དམ་ཚིག་རེད།དེ་ཚང་མས་སེམས་ལ་ཞོགགཙོ་བོ་ཆོས་རབ་ཏུ་རྣམ་འབྱེད་ཀྱི་ཤེས་རབ་སྟོང་ཉིད་ཀྱི་ལྟ་བའི་ཐོག་ལ་དོ་སྣང་ཤུགས་ཆེ་ཙམ་དང་།དེ་དང་འབྲེལ་ནས་བྱང་ཆུབ་ཀྱི་སེམས་ཀྱི་ཐོག་ལ་དོ་སྣང་ཤུགས་ཆེ་ཙམ་བྱས་ཏེ་གོང་ནས་གོང་དུ་འཕེལ་བ་ཞིག་བྱེད་དགོས་ཞེས་སོགས་བཀའ་སློབ་སྩལ་གྲུབ་མཚམས།༢༠༡༨ལོའི་རྡོར་གདན་གསུང་ཆོས་གོ་སྒྲིག་ཚོགས་ཆུང་གི་མགྲིན་ཚབ་པ་འཇམ་དཔལ་ལྷུན་གྲུབ་ལགས་ཀྱིས་གསུང་ཆོས་ཉིན་གྲངས་༡༡རིང་གི་བྱུང་སོང་རྩིས་ཕྲ་སྙན་སྒྲོན་ཞུས་ཏེ་ཉིན་གྲངས་བཅུ་གཅིག་རིང་གི་གསུང་ཆོས་གནང་སྒོ་ཡོངས་སུ་མཇུག་གྲུབ་པ་དང་།ཚེས་༢༥ཉིན་རྒྱ་གར་རྒྱལ་ཡོངས་ཀྱི་སློབ་གྲྭ་ཁག་ཅིག་གི་སློབ་ཕྲུག་ལ་དུས་དབང་གསུང་ཆོས་ར་བར་བཀའ་སློབ་སྩལ་རྒྱུ་ཡིན་པ་བཅས།།